邵文伯得玉蘭於昭亭持以見遺因求詩爲作長句
作者：李彌遜
朝代：宋

paragraphs: 羲和呼龍曉耕烟，斗挹沆瀣膏瓊田。
青女剪刻了不睡，瑤草競秀爭春妍。
凝冰作膚露作臉，蕙花蘭幹香蘅荃。
仙人掌中太華小，上有玉井開叢蓮。
雲璈舞鳯醉妃子，遺簪亂插春風前。
蓂莢花含月皎皎，琪樹弄影霜鮮鮮。
清氛皓態難比並，世上草木誰能肩。
虞師老圃眼未識，名字不着三墳編。
山翁何從得此種，一日萬口人爭傳。
我慚形穢敢居側，熟視眩轉心茫然。
搖聞嗇夫訪奇秀，忍使抱恨蓬蒿邉。
天衢五城白銀闕，複道小苑通如纒。
何人移植備採撥，珊瑚碧樹根株連。
重瞳一顧雨露偏，薰爲叶氣被八埏。
家家擊壌歌豐年，不但洗我沉疴痊。